དེ་ཡང་རིག་པ་ཚད་མ་དེ་ལ་ནང་གསེས་ཀྱི་དབྱེ་བ་ནི།འགྲོ་མགོན་ཚད་མ་ལེའུ་གཉིས་པ་ལས།རིག་པ་ཚད་མ་ཙམ་གཞིར་བྱས་ལ།རྟོགས་པར་བྱ་བའི་ཡུལ་མངོན་གྱུར་ལྐོག་གྱུར་གཉིས་སུ་ངེས་པས།དེ་ལ་ལྟོས་ནས་མངོན་སུམ་རྗེས་དཔག་ཕྱེའོ།།ཡང་ན་བློ་རང་གི་ངོ་བོ་རྟོག་པ་དང་བྲལ་མ་བྲལ་གཉིས་སམ།སྣང་ཞེན་གཉིས་ལ་ལྟོས་ནས།ཚད་མ་གཉིས་སུ་ཕྱེའོ།།ཞེས་པ་ལྟར་མངོན་རྗེས་གཉིས་སོགས་ནི།རིག་པ་ཚད་མ་ལས་མ་འདས་སོ།།ད་རུང་ཞིབ་ཏུ་འགྲོ་མགོན་ཚད་མ་ལེའུ་གཉིས་པ་གསུམ་པ་བཞི་པ་སོགས་དང་།འགྲོ་མགོན་མཛོད་འགྲེལ་སོགས་ལས་གསལ་ཏེ།དཔེར་མཚོན་ཙམ་དྲངས་ན།གཉིས་པ་འཇལ་བྱེད་བློ་ཡི་རང་བཞིན་ལ་གསུམ་སྟེ།བཀའ་ཚད་མ་དང་།ལུང་ཚད་མ་དང་།རིག་པ་ཚད་མའོ།།དང་པོ་ལ་བཀའ་ནི་སངས་རྒྱས་ཉེས་པ་ཟད་པས་གསུངས་པ་ཡིན་ལ།དེ་ལས་མན་ངག་ཚད་མ་འབྱུང་བས་བཀའ་དོན་གཏན་ལ་འབེབས་པའོ།།